Urmareste Modifică dimensiunea fontului: Play

Bucureşti, 14 mar /Agerpres/ - Partidul Naţional Liberal îl acuză pe preşedintele Senatului, Călin Popescu-Tăriceanu, că s-a "erijat" într-un "vajnic luptător" împotriva actului de justiţie.



"Domnule Tăriceanu, ne întrebăm de ce aţi coborât nivelul discursului politic atât de jos, de ce simţiţi nevoia să vă impuneţi doar prin folosirea unui limbaj suburban, mai ales când vă referiţi la foştii dumneavoastră colegi de partid? Credeţi că aceasta este singura soluţie să vă mai impuneţi vocea în spaţiul public? Observăm că de mai bine de un an de zile v-aţi erijat într-un vajnic luptător împotriva actului de Justiţie şi ne întrebăm dacă furia cu care blamaţi acţiunile din Justiţie nu are legătură cumva cu faptul că tot mai mulţi dintre partenerii dumneavoastră sunt vizaţi de anchete penale. Credeţi că îi ajutaţi blocând şi criticând în permanenţă actul de Justiţie?!", afirmă purtătorul de cuvânt al PNL, Ionuţ Stroe, potrivit unui comunicat transmis luni AGERPRES.



Liberalul menţionează că există o legătură între schimbarea de atitudine a lui Tăriceanu şi "coalizarea politică" cu fostul premier Victor Ponta.



"Aţi început să reacţionaţi visceral în tandem cu acesta. Vă reamintim însă că, spre deosebire de Victor Ponta, dumneavoastră încă mai deţineţi o poziţie importantă în ierarhia statului român, iar o asemenea conduită se reflectă asupra instituţiei pe care o conduceţi", a adăugat purtătorul de cuvânt al PNL.



PNL susţine că discursul lui Tăriceanu este unul "copiat" după Traian Băsescu, "un politician care şi-a construit cariera politică pe un limbaj nedemn".



"PNL îşi reafirmă susţinerea pentru actul de Justiţie, în integralitatea sa, şi încrederea în capacitatea acestuia de a se autoregla conform legislaţiei în vigoare, astfel încât drepturile şi libertăţile cetăţeneşti să fie respectate", se mai arată în comunicatul citat.



Copreşedintele ALDE Călin Popescu-Tăriceanu a criticat luni PNL pentru că nu a exprimat un punct de vedere legat de OUG privind interceptările şi a solicitat liderului liberal Alina Gorghiu să prezinte poziţia partidului pe acest subiect.



"Pentru PNL, drepturile şi libertăţile individuale nu au nici cea mai mică valoare. Nu ştiu ce făcea doamna Gorghiu în perioada asta. Stau şi mă întreb, pentru că, în rest, pe tot felul de fleacuri o văd că este foarte activă. Stă, se ceartă cu unii ca o ţaţă în piaţă. Dar pe lucrurile care sunt într-adevăr fundamentale şi în care un partid politic trebuie să ia atitudine, să se exprime, să spună: 'nu domnule, noi vrem ca toţi românii să fie ascultaţi' sau poate îndrăzneşte, dacă are voie, să spună: 'nu, e greşit ca toată lumea să fie ascultată la grămadă de serviciile secrete, ca pe vremea Securităţii'. Au curaj să spună chestia asta sau nu au curaj - doamna Gorghiu şi PNL. Aştept de la ei un punct de vedere pe această chestiune'', a spus Tăriceanu, într-o conferinţă de presă. AGERPRES / (AS - autor: Mirela Bărbulescu, editor: Marius Frăţilă)